b'\n_START_ARTICLE_\nAmeri\xc5\xa1ka tatvina\n_START_SECTION_\nObjave in uprizoritve\n_START_PARAGRAPH_\nKomedijo Ameri\xc5\xa1ka tatvina je leta 1935 izdala revija Na\xc5\xa1 val. Uprizorili so jo \xc5\xbee decembra 1934, v knji\xc5\xbeni obliki pa je iz\xc5\xa1la naslednje leto. (COBISS)\n_START_SECTION_\nPrvo dejanje\n_START_PARAGRAPH_\nEli si \xc5\xbeeli \xc5\xa1tudirati v Parizu, a mora denar iztr\xc5\xbeiti od star\xc5\xa1ev. Ti nad idejo niso navdu\xc5\xa1eni, mati trdi, da je Pariz leglo pregreh, o\xc4\x8deta pa zanima samo politika. Kraj\xc4\x8dev sin Bogo je mo\xc4\x8dno zaljubljen v Eli, ki pa se z njim le igra, saj je v resnici zaljubljena v Rika, \xc5\xa1tudentskega prijatelja, ki Han\xc5\xbei\xc4\x8devim natvezi, da je njun sin Slavko, ki je \xc5\xbee od\xc5\xa1el od doma, dobil otroka z revnim dekletom, ki bo otroka prinesla njim, \xc4\x8de ne dobi denarne pomo\xc4\x8di. Agati se zdi to sramota, Han\xc5\xbei\xc4\x8d pa izro\xc4\x8di Riku denar. Tedaj prihiti Eli, da se izgubljeni sin vra\xc4\x8da. Riko pobegne, star\xc5\xa1a pa sprejmeta sina - mati v solzah, o\xc4\x8de s palico.\n_START_SECTION_\nDrugo dejanje\n_START_PARAGRAPH_\nHan\xc5\xbei\xc4\x8devi in Kranj\xc4\x8devi pre\xc5\xbeivljajo \xc4\x8das v Ra\xc5\xbenjevcu, Agata pripravlja zaroko Eli in Boga, Han\xc5\xbei\xc4\x8d pa nad zetom ni pretirano navdu\xc5\xa1en, poleg tega pa ga \xc5\xberejo \xc4\x8dasopisni napadi nanj, zato Slavku naro\xc4\x8di, naj poizve, kdo so obrekljivci. Eli medtem kuje svoj na\xc4\x8drt. Ker star\xc5\xa1i no\xc4\x8dejo dati denarja za Pariz, z Rikom skujeta zaroto, kamor pritegneta tudi Tineta z obljubo o njegovi zaroki s \xc5\xa0pelco. Riko uprizori ugrabitev po ameri\xc5\xa1kem vzorcu, Boga pove\xc5\xbee z rjuho, pusti zahtevo po denarju in skupaj z Eli izgine. Boga odkrije Tine, ostali pa v paniki zberejo zahtevani denar. Na ukazano mesto ga odneseta Tine in Rikov prijatelj, ki nastopa kot detektiv.\n_START_SECTION_\nTretje dejanje\n_START_PARAGRAPH_\nVsa dru\xc5\xbeina je skrbeh, Tine stra\xc5\xbei hi\xc5\xa1o z revolverjem, le Han\xc5\xbei\xc4\x8du se zdi vse skupaj sumljivo. Prispe Elino pismo za materin rojstni dan, kmalu po pismu pa se pojavi tudi Eli, saj s Parizom ni bilo ni\xc4\x8d. Riko je denar porabil za ustanovitev \xc4\x8dasopisa. Tako Eli jezno sklene, da se bo z Bogom zaro\xc4\x8dila.\n_START_SECTION_\n\xc4\x8cetrto poglavje\n_START_PARAGRAPH_\nPriprave na zaroko te\xc4\x8dejo. Iz mesta se vrne Slavko s \xc4\x8dasopisom, ki naznanja Elino zaroko in namiguje na malverzacije Han\xc5\xbei\xc4\x8da in Krajca; \xc4\x8dasopis izdajajo \xc5\xa1tudentje. Z zaroko bi morali pohiteti, preden bo \xc5\xa1kandal \xc5\xa1e ve\xc4\x8dji. Sredi priprav se oglasi avtomobilska hupa, Eli odhiti in se vrne z Rikom, njenim pravim izvoljencem, s katerim odhajata v Pariz. Krajec je u\xc5\xbealjen, spre se s Han\xc5\xbei\xc4\x8dem in nato odvle\xc4\x8de sina. Han\xc5\xbei\xc4\x8d besni, \xc5\xbeeni o\xc4\x8dita krivdo. Zapodi se za njo, tako da za mizo ostaneta le Tine in \xc5\xa0pela, ki bosta praznovala svojo svatbo.'